FI Euroopan unionin virallinen lehti L 7/1

KOMISSION DELEGOITU ASETUS (EU) 2018/44,

annettu 20 päivänä lokakuuta 2017,

tiettyjen pohjakalakantojen kalastuksia lounaisilla vesialueilla koskevasta poisheittämissuunnitelmasta annetun delegoidun asetuksen (EU) 2016/2374 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan ja 18 artiklan 1 ja 3 kohdan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain kaikissa unionin kalastuksissa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Purkamisvelvoitteen panemiseksi täytäntöön asetuksen (EU) N:o 1380/2013 15 artiklan 6 kohdassa siirretään komissiolle valta hyväksyä delegoiduilla säädöksillä poisheittämissuunnitelmia enintään kolmen vuoden ajaksi yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia.

(3) Komission delegoidussa asetuksessa (EU) 2016/2374 (2) vahvistetaan tiettyjen pohjakalakantojen kalastuksia lounaisilla vesialueilla koskeva poisheittämissuunnitelma Alankomaiden, Belgian, Espanjan, Portugalin ja Ranskan vuonna 2016 toimittaman yhteisen suosituksen perusteella.

(4) Alankomailla, Belgialla, Espanjalla, Portugalilla ja Ranskalla on lounaisilla vesillä välitön kalastuksenhoitoetu. Kyseiset jäsenvaltiot toimittivat 2 päivänä kesäkuuta 2017 lounaisten vesialueiden neuvoa-antavaa toimikuntaa kuultuaan komissiolle uuden yhteisen suosituksen, jossa ehdotetaan poisheittämissuunnitelmaan joitakin muutoksia.

(5) STECF (3) tarkasteli uutta yhteistä suositusta. Yhteisessä suosituksessa ehdotetut toimenpiteet ovat asetuksen (EU) N:o 1380/2013 18 artiklan 3 kohdan mukaisia, ja näin ollen ne voidaan sisällyttää poisheittämissuunnitelmaan.

(6) Uudessa yhteisessä suosituksessa ehdotetaan, että asetuksella (EU) 2016/2374 säädettyyn poisheittämissuunnitelmaan sisällytetään myös ICES-alueilla VIIIc ja IXa pohjatrooleilla ja nuotilla pyydetyn mustakitaturskan (Micromesistius poutassou) kalastus.

(7) Uudessa yhteisessä suosituksessa ehdotetaan myös, että poisheittämissuunnitelmassa esitettyä ICES-alueilla VIII a, b, d, e, VIIIc ja IXa harjoitettavan merikrotin (Lophiidae) kalastuksen kuvausta muutetaan lisäämällä siihen riimuverkon pyydyskoodi (GTR) ja pienentämällä kaikkien seisovien verkkojen silmäkokoa 200 millimetristä 170 millimetriin.

(8) Lisäksi uudessa yhteisessä suosituksessa esitetään, että trooleilla ICES-suuralueilla VIII ja IX pyydettyyn keisarihummeriin sovellettava vapautus purkamisvelvoitteesta säilytetään, koska on tieteellistä näyttöä siitä, että eloonjäämisasteet ovat mahdollisesti korkeita, kun otetaan huomioon lajilla käytettävien pyydysten ominaisuudet, pyyntikäytännöt ja ekosysteemi. STECF totesi arvioinnissaan, että viimeiset tutkimukset yhdistettyinä jäsenvaltioiden toimittamiin lisätietoihin, antavat riittävästi todisteita eloonjäämisasteesta. Sen vuoksi kahdesti aiemmin (vuosille 2016 ja 2017) myönnetty vapautus olisi säilytettävä vuonna 2018.

(9) Poisheittämissuunnitelmassa vahvistettu kummeliturskaa koskeva de minimis -poikkeus, joka on enintään kuusi prosenttia vuonna 2018 kyseistä lajia trooleilla ICES-suuralueilla VIII ja IX pyytävien alusten vuotuisesta kokonaissaaliista, perustuu siihen, että valikoivuuden lisääminen tosiasiallisesti on erittäin vaikeaa. STECF:n mukaan jäsenvaltioiden toimittamat valikoivuutta koskevat lisätiedot sisälsivät lisänäyttöä siitä, että valikoivuutta on vaikea lisätä niiden kalastusten osalta, joihin poikkeusta sovelletaan. Lisätoimet ovat kuitenkin tarpeen poikkeuksen perustelujen parantamiseksi. Kyseistä poikkeusta olisi jatkettava vuodelle 2018 edellyttäen, että jäsenvaltiot toimittavat STECF:n arvioitavaksi parempia lisätietoja tämän poikkeuksen tukemiseksi.

(10) Delegoitua asetusta (EU) 2016/2374 olisi muutettava.

(11) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Sitä olisi sovellettava 1 päivästä tammikuuta 2018,

ON HYVÄKSYNYT TÄMÄN ASETUKSEN:

1 artikla

Muutetaan delegoitu asetus (EU) 2016/2374 seuraavasti:

1) Korvataan 3 artiklan 1 kohdan a alakohta seuraavasti: ”a) kummeliturskaa (Merluccius merluccius) enintään kuusi prosenttia vuonna 2018 lajia trooleilla ja nuotilla (pyydyskoodit: OTT, OTB, PTB, OT, PT, TBN, TBS, TX, SSC, SPR, TB, SDN, SX ja SV) ICES-suuralueilla VIII ja IX pyytävien alusten kyseisen lajin vuotuisesta kokonaissaaliista.”;

2) Korvataan 3 artiklan 2 kohdassa vuosi ”2017” vuodella ”2018”;

3) Korvataan liite tämän asetuksen liitteellä.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä lokakuuta 2017. Komission puolesta Puheenjohtaja Jean-Claude JUNCKER

(1) EUVL L 354, 28.1.2013, s. 22.

(2) Komission delegoitu asetus (EU) 2016/2374, annettu 12 päivänä lokakuuta 2016, tiettyjen pohjakalakantojen kalastuksia lounaisilla vesialueilla koskevasta poisheittämissuunnitelmasta (EUVL L 352, 23.12.2016, s. 33).

(3) 2017-07_STECF PLEN 17-02_JRCxxx.pdf